<classify> WANANCHI wa vijijini ambao hawana uwezo wa kulipia Sh 27,000 za kuunganishiwa umeme kwa mkupuo, sasa wanaweza kulipia huduma hiyo kwa kudunduliza kidogo kidogo.Waziri wa Nishati, Dk Medard Kalemani amesema hayo kijijini Mnekezi, wilayani Chato alipokuwa akizungumza na wananchi kabla ya kuwasha rasmi umeme kijijini hapo.Alikuwa akitoa maelekezo kwa wataalamu wa Shirika la Umeme Tanzania Tanesco na Wakala wa Nishati Vijijini REA wahakikishe wananchi wanaunganishiwa umeme bila kubagua hali kiuchumi kama azma ya serikali.Akipata Sh 10,000 akaleta, pokea umwandike; kesho akileta 5,000 pokea hadi atakapotimiza kiwango kinachotakiwa Sh 27, 000, aliagiza.Waziri alitoa hamasa wananchi wa kijiji hicho na vingine nchini ambako miradi mbalimbali ya umeme inatekelezwa, kutochagua kazi.Alitoa hamasa hiyo baada ya kutoa maagizo kwa wakandarasi wanaotekeleza miradi ya umeme vijijini nchi nzima, kuajiri vibarua kutoka maeneo husika kuharakisha kazi, lakini pia kuinua kipato cha wananchi, hususan vijana.Waziri Kalemani, ambaye pia ni Mbunge wa Chato, aligawa kwa wananchi wa Mnekezi, vifaa 50 vya Umeme Tayari UMETA bure, mbali na 250 ambavyo kila mkandarasi wa miradi ya umeme vijijini hutakiwa kugawa.  <topic>: KITAIFA 